Naď, Jaroslav, minister obrany SR (2020-06-03):
Ďakujem pekne, pán predsedajúci. Je to ekonomická téma a nemal som pôvodne v pláne sa k tomu vyjadrovať, zastupujem tu predsa len pána podpredsedu vlády a ministra financií, ale po tom, čo som tu počul množstvo expertov, tak som si povedal, že však čo by som na to nezareagoval a nepripomenul niekoľko vecí. Začnem tým, že poviem, že mi je trošku ľúto takej demagógie, ktorú som zažil konkrétne od poslancov Kamenického a Ferenčáka. Mrzí ma, že pán minister Kamenický zabudol pripomenúť, že medzi rokmi 2012 a 2020 žilo Slovensko v takom blahobyte, že bolo psou povinnosťou tej vlády, aby mala vyrovnaný rozpočet, tak ako to dokázalo množstvo, množstvo krajín v Európskej únii. Ani jedenkrát sa vám to nepodarilo, pán minister, ani vášmu predchodcovi. (Reakcia z pléna.) Aký bol vyrovnaný rozpočet? Pán Kuffa, prosím vás. Prosím vás. (Reakcia z pléna.) Jaj, tak aj my si môžme nechať schváliť čokoľvek. Takže len pripomínam, vážení páni poslanci Kamenický a Ferenčák, že, lebo pán Ferenčák vyžadoval nejaké reálne kroky na záchranu ekonomiky, tak ja len poviem, že si pamätám to, ako pani ministerka Saková povedala pánovi Pellegrinimu, že nevadí, nech to stojí, čo to stojí, však oni budú hľadať peniaze. Pripomínam pána Kičuru, ktorý ukázal naozaj, ako sa zachraňuje ekonomika v Správe štátnych hmotných rezerv; možnože tie byty, ktoré dostal, alebo tých 200-tisíc eur, ktoré prišli otcovi pána Kičuru vtedy, keď Slovensko už žilo krízou, tak asi boli krokmi na záchranu ekonomiky. A keď už pán Kamenický pripomenul obranný rozpočet, tak súhlasím s tým. To, čo mi odovzdal pán Gajdoš, to bol rozvrat. Ten rozpočet bol rozvrat a ani len tie zvýšené platy pre vojakov v ňom neboli kryté, ani nehovorím o tej 500-miliónovej splátke za stíhačky a o mnohých chuťovkách, ktoré som si tu musel vyžrať a stále vyžieram do posledného zrnka. Ale aspoň vy, páni, aspoň k veci ste rozprávali, na rozdiel od právoplatne odsúdeného extrémistu a demagóga pána Mazurka, ktorý nazval dokument program stability Slovenskej republiky zbytočným balastom. Nuž, zbytočný balast on ovláda, pretože nič iné z úst nerozpráva. Nič iné z úst ako zbytočný balast nehovorí, nehovoriac o tom, čo nám predviedol v rádiu Frontinus, za čo ho právoplatne odsúdili a ja rád dodám, že chvalabohu, a nerád, že na málo. Ale keď už hovorí pán právoplatne odsúdený extrémista o ekonomike a o tom, že treba urobiť kroky na záchranu ekonomiky, tak ja pripomeniem pár krokov, ktoré pán právoplatne odsúdený extrémista, určite si na ne veľmi spomína, ako ich realizoval on a jeho kumpáni. Spomíname si veľmi dobre, aj vy určite, pán; aha, nie je tu už pán Pellegrini; ako v Banskej Bystrici rozdávali funkčnú techniku správy ciest vo VÚC Banská Bystrica svojim kamarátom za pár grošov. Spomíname si to, ako sa vybudovalo fitko vo VÚC, kde sa pracovalo počas pracovnej doby. Spomíname si to, ako sa zamestnávali trestanci, zlodeji na funkciu kontrolórov. Spomíname si to, ako tlupa nakupovala fakle a dávala si šiť uniformy pripomínajúce Hlinkovu gardu; to bola podpora asi textilného priemyslu. Spomíname si to, ako sa robila súťaž na cesty za tri dni v hodnote 10 mil. eur v Banskej Bystrici. Spomíname si na rozdávanie šekov za 1 488 eur, to bola tiež asi nejaká forma ekonomiky. Spomíname si na poskytovanie zliav vo výške nacistických symbolov v rôznych fabrikách a vo firmách. Spomíname si na rôzne veci, akým spôsobom tlupa okolo pána Mazurka, právoplatne odsúdeného extrémistu, vitajte, dokázala podporovať ekonomiku, keď je on taký extrémny odborník na ekonomiku. A keď už hovoríte o tých reštauráciách, pán extrémista Mazurek, dovoľte mi pripomenúť vám, že vy určite máte radi tie reštaurácie, lebo vaši kamaráti extrémisti tam dokopávajú ľudí. Však? Takže vy, pán extrémista Mazurek, nás neučte o tom, ako sa má robiť ekonomika, vy sa naučte správať. A potom tu je druhý človek, ktorý na rozdiel od vás je síce obžalovaný, ale právoplatne neodsúdený extrémista, a to je pán Mizík, ktorý nám povedal, ako teda vyzerá deň pána premiéra. Vy ste to prečítali z počítača, čo sa stalo, pán Mizík, preboha živého? Vy viete, vy máte, viete aký deň? Vy máte taký deň, že na rozdiel od toho, čo hovoríte o pánovi premiérovi, vy vstanete, zapnete si počítač, ktorý neviete ovládať, zapnete si Windows, ktorý neviete zapnúť, napíšete si tam nejakých pár nezmyselných slov, ktoré neviete napísať, potom prečítate trápne, niekým iným napísané stanovisko, potom klamete súdu, že neviete na tom počítači robiť, a pridaná hodnota vášho pôsobenia je mínus 5. Vážený pán právoplatne neodsúdený extrémista, taký ste vy hrdina. Takí ste vy tu hrdinovia, jeden odsúdený, druhý neodsúdený, pridaná hodnota vášho pôsobenia nula. Ešte mi dovoľte, pán právoplatne odsúdený extrémista, zareagovať na dve veci. Dve percentá HDP na zbrojenie, keby som našiel posledné euro, za ktoré kúpim raketu, posadím vás na ňu a pošlem vám na Mars, tak to budú najlepšie investované peniaze v histórii ozbrojených síl Slovenskej republiky doteraz. A keď nájdem ešte nejakých ďalších pár F-16-tok a rád k tomu dokúpim aj nejakú techniku, ktorá, mimochodom, slúži na to, aby polievala lesy, keď horia aj v okolí vášho bydliska, z čoho sa určite, že tam bývate, teší množstvo ľudí. Tak ja vám môžem povedať jednu vec. Každá, každé jedno euro, ktoré dám do obrany, každé jedno euro obrátim trikrát a urobím všetko preto, aby som podporil slovenský obranný priemysel. Ale vy, pán extrémista, vy pre túto krajinu neurobíte nikdy v živote nič dobré. Prajem vám všetkým všetko dobré a tí z vás, ktorí máte trošku zmysel pre realitu a ste normálni ľudia, tak vás prosím, aby ste hlasovali za tento dôležitý dokument. Ďakujem, majte sa. (Potlesk.)